Επτά αστυνομικοί τραυματίστηκαν στα επεισόδια που σημειώθηκαν μπροστά στο Ηρώο Μπιζανομάχων κατά τις εκδηλώσεις για τα Ελευθέρια της πόλης των Ιωαννίνων.

Όπως μεταδίδει το epiruspost.gr, ομάδες αντιεξουσιαστών που είχαν συγκεντρωθεί αντέδρασαν έντονα στην παρουσία κλιμακίου της Χρυσής Αυγής με επικεφαλής τον βουλευτή της Χρήστο Παππά και επιτέθηκαν κατά πάντων.

Μετά τις συμπλοκές που σημειώθηκαν επτά αστυνομικοί μεταφέρθηκαν στο νοσοκομείο. Σύμφωνα με το ΑΜΠΕ, φέρουν μώλωπες και θλαστικά τραύματα. Τους παρασχέθηκαν οι πρώτες βοήθειες και όταν ολοκληρωθεί ο έλεγχος θα πάρουν εξιτήριο, καθώς η κατάσταση της υγείας τους δεν είναι ανησυχητική. Πάντως, το epiruspost.gr μεταδίδει ότι ένα από τους αστυνομικούς φέρει χτυπήματα από καδρόνια στο κεφάλι.

Σύμφωνα με τις τελευταίες πληροφορίες, η Αστυνομία έχει προχωρήσει σε πέντε προσαγωγές.

Με τραύματα στο κεφάλι και στο σώμα ένας από τους προσαχθέντες

Αργότερα έγινε γνωστό ότι με τραύματα στο κεφάλι και το σώμα νοσηλεύεται στο Πανεπιστημιακό Νοσοκομείο Ιωαννίνων, ένας από τους πέντε προσαχθέντες.

Σύμφωνα με την αστυνομία, ο διαδηλωτής κατά την προσαγωγή του, ήταν ήδη τραυματισμένος και οι αστυνομικοί λίγο αργότερα, κάλεσαν ασθενοφόρο που τον μετέφερε στο νοσοκομείο. Οι γιατροί υπέβαλαν τον τραυματία σε όλες τις απαιτούμενες εξετάσεις και διαπίστωσαν πως φέρει τραύματα στο σώμα και το κεφάλι, ενώ διέγνωσαν διάσειση και νοσηλεύεται στην νευροχειρουργική κλινική.

Από την πλευρά του ο πρόεδρος της Ένωσης Αστυνομικών Υπαλλήλων του Νομού Ιωαννίνων Κωνσταντίνος Κίτσιος, σε δηλώσεις του για τον τραυματισμό των συναδέλφων του και τα επεισόδια, επέρριψε ευθύνες στην αστυνομική διεύθυνση για τον επιχειρησιακό σχεδιασμό. Όπως είπε, οι ευθύνες είναι τεράστιες, διότι έστειλε συναδέλφους, «ως πρόβατα επί σφαγή», χωρίς κατάλληλο εξοπλισμό απέναντι σε 30 οπλισμένους με λοστούς, την ώρα που έπρεπε εκεί να βρίσκεται η ειδική ομάδα.

Καταδίκη των επεισοδίων

Σε δηλώσεις τους, ο περιφεριάρχης Ηπείρου, Αλέξανδρος Καχριμάνης, ο δήμαρχος Ιωαννίνων, Θωμάς Μπέγκας, καθώς και ο βουλευτής του ΣΥΡΙΖΑ, Γιάννης Στέφος, καταδίκασαν τα όσα συνέβησαν.

Ο κ. Στέφος ανέφερε επίσης πως «η παρουσία ενός ανθρώπου μέλους εγκληματικής οργάνωσης που ψέλνει τον ύμνο των ναζί είναι από μόνη της πρόκληση» και κατήγγειλε ότι κατά τη διάρκεια της δοξολογίας μέσα στη Μητρόπολη Ιωαννίνων ο κ. Παππάς υπήρξε προκλητικός, καθώς, σύμφωνα με τον βουλευτή του ΣΥΡΙΖΑ, με φασιστικό και ιταμό τρόπο αγνόησε το πρωτόκολλο.